kivijärven kunnan tainionmäen koulun tasa-arvosuunnitelma 2017

**Sisällys:**

**1. Johdanto**

**2. Tasa-arvo Tainionmäen koulussa – oppilaiden kokemuksia**

**3. Tasa-arvon edistämistoimenpiteet**

**3.1 Opetuksen järjestäminen**

**3.2 Tasa-arvosuunnitelma oppiaineittain**

**4. Häirintä**

**4.1 Häirinnän määritelmä**

**4.2 Häirinnän ennaltaehkäisy ja siihen puuttuminen**

**5. Lähteet**

**1. Johdanto**

Tämä asiakirja on Kivijärven kunnan Tainionmäen koulun tasa-arvosuunnitelma. Suunnitelman tarkoituksena on tukea sukupuolten tasa-arvon edistämistä koulun toiminnassa sekä varmistaa, että koulussa tehdään järjestelmällistä tasa-arvotyötä.

Tämä suunnitelma perustuu yhdenvertaisuuslakiin (30.12.2014/1325) sekä lakiin naisten ja miesten välisestä tasa-arvosta (8.8.1986/609). Lait velvoittavat muun muassa koulutuksen järjestäjän arvioimaan ja edistämään yhdenvertaisuutta toiminnassaan sekä laatimaan suunnitelman tarvittavista toimenpiteistä yhdenvertaisuuden edistämiseksi. Tämä suunnitelma keskittyy erityisesti sukupuolten välisen tasa-arvon edistämiseen mutta sisältää mainintoja myös muista yhdenvertaisuuslaissa luetelluista syrjintäperusteista.

Lain (8.8.1986/609) mukaisesti tämä tasa-arvosuunnitelma sisältää selvityksen Tainionmäen koulun tasa-arvotilanteesta. Tätä suunnitelmaa varten Tainionmäen koulussa toteutettiin tasa-arvokysely, jolla kartoitettiin oppilaiden kokemuksia tasa-arvotilanteesta. Kysely teetettiin syyslukukaudella 2016. Sen tulokset ja kuvaus Tainionmäen koulun tasa-arvotilanteesta on luettavissa luvussa kaksi.

Lisäksi tasa-arvolaki (8.8.1986/609) velvoittaa edistämään sukupuolten tasa-arvoa koulutuksessa. Tämä suunnitelma sisältää lain edellyttämät edistämistoimenpiteet, jotka perustuvat Tainionmäen koulussa tehtyyn tasa-arvokyselyyn. Toimenpiteillä pyritään edistämään tasa-arvoa Tainionmäen koulussa, ja ne sisältävät konkreettisia toimintamalleja sekä huomioita siitä, mihin seikkoihin Tainionmäen koulussa on erityisesti kiinnitettävä huomiota tasa-arvon edistämiseksi.

Lisäksi suunnitelma sisältää kuvauksen toimenpiteistä, joilla häirintätapauksia käsitellään. Toimenpiteet on laadittu tasa-arvolain (8.8.1986/609, 6c§) hengessä, jonka mukaan koulutuksen järjestäjien ja muiden koulutusta tai opetusta järjestävien yhteisöjen sekä työnantajien tulee ennaltaehkäistä sukupuoli-identiteettiin tai sukupuolen ilmaisuun perustuvaa syrjintää tavoitteellisesti ja suunnitelmallisesti.

**2. Tasa-arvo Tainionmäen koulussa** – **oppilaiden kokemuksia**

Tainionmäen koulussa toteutettiin syyslukukaudella 2016 opetushallituksen laatima kysely, joka osoittaa, että Tainionmäen koulu on oppilaiden kokemusten mukaan tasa-arvoinen peruskoulu. Kyselyyn vastasivat oppilaat vuosiluokilta 3.-9., joista 3.-5.luokkalaiset eivät vastanneet kyselyn viimeiseen osuuteen “Seksuaalinen ja sukupuoleen perustuva häirintä koulussa.”

    Kyselyn mukaan suurin osa oppilaista (56/14) tulee mielellään kouluun ja tuntee olonsa koulussa turvalliseksi (62/3). Samoin suurin osa kokee, että pystyy kääntymään huolissaan opettajan puoleen (46/9) ja saa olla koulussa oma itsensä ja ilmentää sukupuoltaan haluamallaan tavalla (63/5).

    Kyselyn mukaan suurin osa oppilaista kokee, ettei oppilaan sukupuoli vaikuta opettajan tavaan kohdella oppilaita, opintosuoritusten arviointiin tai opettajan asettamiin vaatimuksiin. Kuitenkin 13 oppilasta kokee, että sukupuoli vaikuttaa siihen, miten opettaja kohtelee ja 11 oppilasta niin, että opettajat asettavat erilaisia vaatimuksia oppilaan sukupuolesta riippuen.

    Suurimman osan mukaan tyttöjä ja poikia kannustetaan yhtä paljon ja heillä on mahdollisuus ilmaista mielipiteitään tunneilla sukupuolesta riippumatta. Lisäksi oppilaat kokevat, että sekä tyttöjä että poikia rohkaistaan tekemään heitä kiinnostavia oppiainevalintoja ja heitä kannustetaan tutustumaan perinteisesti vastakkaiselle sukupuolelle tyypillisiin ammatteihin. Kuitenkin jopa 12 oppilasta kokee, ettei poikia rohkaista tutustumaan perinteisesti naisvaltaisiin ammatteihin, ja seitsemän oppilasta kokee, ettei tyttöjä rohkaista tutustumaan miesvaltaisiin ammatteihin.

    Oppikirjoja ja muuta aineistoa ei koeta erityisen sukupuolineutraaleiksi. Noin puolet oppilaista kokee, että oppikirjoissa on perinteisiä sukupuolirooleja noudattavia tekstejä ja kuvia, ja noin 70% kokee, että oppimateriaaleissa ei ole perinteisiä sukupuolirooleja rikkovia tekstejä ja kuvia. Lisäksi suurin osa kokee, että oppikirjat ja muu opetusaineisto ei sisällä esimerkkejä sukupuoli- ja seksuaalivähemmistöistä ja sateenkaariperheistä.

    Oppilaiden kokemusten mukaan seksuaalista tai sukupuoleen kohdistuvaa häirintää on vähän. Kaksi oppilasta 32 vastaajasta on kokenut vartaloon tai seksuaalisuuten kohdistuvia ikäviä huomautuksia tai nimittelyä ja kahdeksan oppilasta on kohdannut loukkaavaa kaksimielistä tai härskiä puhetta. Lisäksi yksi oppilas on saanut epäasiallisia ja ahdistavia viestejä tai puheluja. Näihin häirintätapauksiin liittyen viisi oppilasta vastasi, että koulu ryhtyi riittäviin toimenpiteisiin asian selvittämiseksi ja seitsemän koki, ettei koulu ryhtynyt riittäviin toimenpiteisiin.

    Suurin osa vastaajista (29/2) kokee, että Tainionmäen koulu on tasa-arvoinen. Lisäksi suurin osa kokee saaneensa tarpeeksi tietoa sukupuolten tasa-arvosta koulussa (27/3) ja ettei ole kokenut haittaa sukupuolestaan koulussa (2/39). 12 oppilasta kuitenkin kokee, että käyttäytyisi koulussa toisin, jos olisi toista sukupuolta.

**3. Tasa-arvon edistämistoimenpiteet**

**3.1 Opetuksen järjestäminen**

Tainionmäen koulussa huolehditaan, että oppilaat saavat opetussuunnitelman mukaista opetusta, oppilaanohjausta sekä oppimisen ja koulunkäynnin tukea heti tuen tarpeen ilmetessä. Samalla kaikessa toiminnassa otetaan vakavasti yhdenvertaisen ja sukupuolisensitiivisen toimintakulttuurin rakentaminen.

Eri oppiaineiden opinnoissa lisätään tietoa ja ymmärrystä sukupuolen moninaisuudesta. Opetuksessa tarkastellaan yhteiskunnan ylläpitämiä oletuksia kahdesta sukupuolesta ja heteroseksuaalisuudesta. Lisäksi oppilaille annetaan ihmisoikeuksiin perustuvaa ja ikätason mukaista seksuaalikasvatusta, jossa otetaan huomioon ns. sukupuolisensitiivisyys eli tavoitteena on tunnistaa tyttöjen ja poikien erilaiset tarpeet eri ikä- ja kehitysvaiheissa. Arvokasvatuksessa korostetaan ihmisarvon loukkaamattomuutta, ihmisoikeuksien kunnioittamista ja suomalaisen yhteiskunnan demokraattisia arvoja, kuten yhdenvertaisuutta ja tasa-arvoa.

Opetustilanteissa kaikkia oppilaita, tyttöjä ja poikia, kohdellaan yhdenvertaisesti. Oppilaita vältetään kutsumasta tytöiksi ja pojiksi, ja oppilaasta käytetään sitä nimeä, jonka hän itse haluaa. Istumajärjestyksiä, ryhmiä ja jonoja ei muodosteta sukupuolen perusteella. Lisäksi oppilaita autetaan tunnistamaan omat mahdollisuutensa ja rakentamaan oppimispolkunsa riippumatta sukupuolesta ja siihen liitetyistä roolimalleista. Erityistä huomiota tulee kiinnittää siihen, ettei toisinaan etenkin poikien keskuudessa havaittava hyvän menestyksen väheksyminen johtaisi poikien alisuoriutumiseen.

Tainionmäen koulussa varmistetaan, että käytettävät työvälineet ja oppimateriaalit ovat kaikkien saatavilla. Lisäksi opetussuunnitelman velvoitteen mukaisesti oppimateriaaleiksi valitaan ja laaditaan sellaisia materiaaleja, jotka edistävät tasa-arvoa. Tasa-arvoa edistävät oppimateriaalit eivät toista yhteiskunnassa vallitsevia stereotypioita esimerkiksi kuvituksellaan ja sanavalinnoillaan, ja niissä esiintyy sukupuolen ja seksuaalisuuden moninaisuutta, tyttöjä ja poikia eri tehtävissä sekä erilaisia perhemalleja.

Opetustilat rakennetaan ja sisustetaan niin, että ne edistävät tasapuolisesti kaikkien oppimista ja tasa-arvoa. Koulun tiloihin lisätään sukupuolineutraaleja wc-tiloja. Lisäksi koulun tiloissa olevat tekstit ja kuvat kunnioittavat tasa-arvoa ja kasvattavat tasa-arvo- ja sukupuolitietoisuutta, kuten muukin oppimateriaali.

Opettajat edellyttävät samoja asioita oppilailta sukupuolesta riippumatta. Sukupuoli ei vaikuta opintosuoritusten arviointiin, vaan oppilaita koskevat jokaisessa oppiaineessa samat oppimistavoitteet ja arviointikriteerit. Palautetta ja tukea annetaan kaikille oppilaille tasapuolisesti huomioiden oppilaan yksilölliset tiedot, taidot ja oppimiskyvyt.

Tainionmäen koulussa noudatetaan Kiva-koulu ohjelman mukaista toimintaa. Ohjelma tarjoaa koulun henkilökunnalle tietoa kiusaamisesta ja siihen puuttumisesta sekä pyrkii sitouttamaan kaikki koulun aikuiset kiusaamisen vastaiseen työhön. Sen avulla varmistetaan, että kouluissa puututaan kaikenlaiseen kiusaamiseen ja syrjintään ja kasvatetaan oppilaita, jotka eivät kiusaa muita.

Sukupuolten välisen tasa-arvon edistäminen otetaan huomioon myös kodin ja koulun yhteistyössä. Perheiden moninaisuus huomioidaan ja pyritään välttämään oletuksia, jotka liittyvät oppilaan huoltajiin, perheeseen tai kotiin. Yhteydenotoissa kotiin huomioidaan vanhemmat tasapuolisesti. Vanhempainilloissa tuodaan esiin sukupuolen ja seksuaalisuuden moninaisuus, ja viestitetään, että tasa-arvo ja sukupuolitietoisuus ovat keskeisiä koulun toiminnan määrittäjiä. Esimerkiksi oppilaan tet-jaksoa suunnitellessa oppilaiden vanhempien kanssa voidaan keskustella sukupuolinormeja rikkovista tet-paikoista oppilaan kokemusmaailman avartajana.

**3.2 Tasa-arvosuunnitelma oppiaineittain**

Tasa-arvoa edistetään Tainionmäen koulussa eri oppiaineiden opetuksen suunnittelussa ja toteutuksessa sekä monialaisten oppimiskokonaisuuksien laadinnassa. Eri oppiaineisiin liittyviä sukupuolittuneita odotuksia ja malleja pyritään tietoisesti purkamaan (esim. tytöt eivät pärjää teknisissä ja matemaattisissa ongelmissa tai pojilla on ongelmia äidinkielessä).

Äidinkielessä ja kirjallisuudessa tekstit ja työtavat valitaan niin, että oppilaiden yhdenvertaisuus ja tasa-arvo toteutuvat. Lisäksi oppilaita tutustutetaan teksteihin, jotka lisäävät sukupuoli- ja tasa-arvotietoisuutta.

Toisen kotimaisen kielen ja vieraan kielen opetuksessa kaikkia oppilaita kannustetaan eri kielten opiskeluun. Oppilaita motivoidaan tasapuolisesti vaihtelevilla työtavoilla ja kyseenalaistetaan vallitsevia käsityksiä siitä, että tytöt osaavat kieliä paremmin kuin pojat.

Uskonnon ja elämänkatsomustiedon opetuksessa tutustutaan uskonto- ja katsomusperinteiden moninaisuuteen. Oppilasta ohjataan kriittiseen ajatteluun ja moninaisuuden hyväksymiseen.

Ympäristöopissa käsitellään sukupuolta opiskellessa ihmiseen, tunnetaitoihin ja perheisiin liittyviä asioita. Oppilaita kannustetaan toimimaan tasapuolisesti eri rooleissa esimerkiksi ryhmätöissä ja tutkimustehtävissä (koejärjestelyjen rakentaminen, tieto- ja vies- tintäteknologian käyttö, tutkimustulosten kirjaaminen). Lisäksi opetuksessa pyritään kyseenalaistamaan tiedonalaan liittyvien ammattien ja koulutuspolkujen sukupuolittuneisuutta.

Biologian opetuksessa käsitellään ihmistä kokonaisvaltaisesti ja pyritään ymmärtämään ihmisen kehitystä ja elimistön perustoimintoja. Opetuksessa tutustutaan intersukupuolisuuteen ja transihmisyyteen.

Maantiedossa opitaan kunnioittamaan ihmisoikeuksia. Voidaan tutustua esimerkiksi eri maiden ja kulttuurien sukupuolijärjestelmiin, joissa sukupuolen moninaisuus on hyvin edustettuna (esimerkkeinä Intian hijrat ja Australian kolmas sukupuoli). Lisäksi tutustutaan YK:n kestävän kehityksen ohjelmaan vuosille 2016 - 2030 ja otetaan selvää, miten monin tavoin tyttöjen ja naisten aseman parantaminen vaikuttaa köyhyyden vähentämiseen ja kehitykseen.

Matematiikassa, fysiikassa ja kemiassa kiinnitetään huomiota myönteisen oppijakuvan kehittymiseen. Kaikkia oppilaita motivoidaan tasapuolisesti vaihtelevilla työtavoilla ja erityisesti tyttöjen innostukseen ja motivaatioon kiinnitetään huomiota yläkoulussa. Oppilaita rohkaistaan stereotypioista vapauttaviin valintoihin esimerkiksi rakentamalla segregoituneiden alojen ja ammattien työelämä- ja asiantuntijayhteyksiä sukupuoli- ja tasa-arvotietoisesti.

Terveystiedossa tasa-arvoon ja sukupuoleen liittyvät kysymykset ovat keskeinen osa oppiaineen sisältöjä. Oppilaita ohjataan ymmärtämään ja kunnioittamaan jokaisen oikeutta yksityisyyteen ja koskemattomuuteen itseä koskevissa terveyteen liittyvissä kysymyksissä. Esimerkiksi kasvun ja kehityksen teemassa käsitellään seksuaalista kehittymistä, seksuaalisuutta, seksuaalioikeuksia, sukupuolen moninaisuutta ja seksuaaliterveyttä.

Kotitaloudenopetuksessa erityistä huomiota kiinnitetään tasapuoliseen osallisuuteen ja työnjakoon oppimistilanteissa. Oppitunneilla kasvatetaan kotitöiden ja hoivavastuiden käytännön osaamista ja puretaan täten kotitöiden sukupuolittuneisuutta.

Musiikin opetuksessa varmistetaan, että erilaiset roolit ja soittimet jakautuvat luokassa ilman sukupuolittuneita ennakko-oletuksia oppilaiden taidoista tai kiinnostuksen kohteista. Musiikkikulttuuria tarkastellessa kiinnitetään huomiota musiikin ja musiikin käytön sukupuolittuneisuuteen esimerkiksi mainonnassa ja sosiaalisessa mediassa.

Liikunnan opetuksessa oppilaita rohkaistaan kokeilemaan ja harrastamaan eri lajeja, eikä liikunnassa erotella tyttöjen ja poikien liikuntaa. Liikuntakulttuuriin liittyviä sukupuolittuneita rakenteita, toimintamalleja ja stereotypioita voidaan purkaa oppilaiden kanssa keskustellen.

Kuvataiteessa voidaan käsitellä tasa-arvokysymyksiä esimerkiksi lähiympäristön esineiden, palveluiden, designin ja tuotemerkkien sekä ulkonäkönormien kautta. Kulttuurin sukupuolittuneisuutta voidaan tutkia esimerkiksi muotoilun, värien ja mainonnan osalta.

Käsityötä (tekstiilityötä ja teknistä työtä) opetetaan yhteisenä oppiaineena luokilla 1.-9. ja opetuksessa rohkaistaan kaikkia oppilaita kokeilemaan tasapainoisesti eri työtapoja ja sisältöjä. Opetuksessa rohkaistaan tarkastelemaan kriittisesti käsityön harrastamiseen ja työelämään liittyviä roolimalleja.

Historian ja yhteiskuntaopin opetuksessa autetaan oppilaita tunnistamaan yhteiskunnassa olevia arvoja, arvojännitteitä ja niissä tapahtuneita muutoksia eri aikoina. Sukupuolinormeja sekä sukupuolten tasa-arvon kehitystä ja nykytilaa voidaan tarkastella itsenäisenä kokonaisuutenaan. Lisäksi voidaan käsitellä sukupuolivähemmistöihin liittyviä pelkoja ja ohjataan tuntemaan demokratian arvoja ja periaatteita.

Opintojen ohjauksessa otetaan huomioon oppilaan yksilölliset kiinnostuksenkohteet. Heitä kannustetaan tutustumaan aloihin, joissa oma sukupuoli on tyypillisesti vähemmän edustettuna.

**4. Häirintä**

**4.1 Häirinnän määritelmä**

Häirinnästä on kyse silloin, kun teoilla luodaan uhkaava, vihamielinen, halventava, nöyryyttävä tai ahdistava ilmapiiri. Voidaan ajatella, että häirintä on yksi kiusaamisen muoto, mutta siihen voi kuitenkin syyllistyä, vaikka ei tarkoittaisi pahaa. On muistettava, että häirintä ei ole koskaan sen kohteeksi joutuneen syytä.

Sukupuoleen perustuva häirintä on ei-toivottua käytöstä, joka liittyy sukupuoleen, sukupuoli-identiteettiin tai sukupuolen ilmaisuun. Sukupuoleen perustuva häirintä ei ole luonteeltaan seksuaalista, vaan se voi olla esimerkiksi halventavaa puhetta toisesta sukupuolesta, sukupuolivähemmistöön kuuluvan leimaamista epänormaaliksi tai muuta kiusaamista silloin, kun se perustuu kiusatun sukupuoleen.

Seksuaalinen häirintä on ei-toivottua käytöstä, jolla loikataan toisen koskemattomuutta. Se voi olla esimerkiksi vihjailevia eleitä tai ilmeitä, fyysistä koskettelua, seksuaalisväritteisiä ehdotuksia tai vaatimuksia, nimittelyä, härskejä puheita tai kaksimielisiä vitsejä, vartaloa, pukeutumista tai yksityiselämää koskevia huomautuksia tai seksuaalista väkivaltaa.

**4.2 Häirinnän ehkäiseminen ja siihen puuttuminen**

**Ennaltaehkäisy:**

Luokissa keskustellaan häirintään liittyvistä asioita.

Uusien oppilaiden sopeutuminen kouluun huomioidaan.

Koulu noudattaa KiVa-Koulu toimenpideohjelmaa, jonka tavoitteena on myös häirinnän ehkäiseminen.  
  
**Häirinnän selvittely:**

* Keskustellaan asianosaisten kanssa ja selvitetään tapahtunut häirintä.
* Kirjataan tapahtumat. Järjestetään osapuolten kuuleminen ja sovitaan häirinnän loppumisesta. Tehdään selväksi, mitä tapahtuu, mikäli sopimus ei pidä.
* Sovitaan seurannasta.
* Ilmoitetaan asiasta vakavuusaste huomioiden huoltajalle/huoltajille ja koulun oppilashuoltotyöryhmälle.
* Suoritetaan asianmukaiset rankaisutoimenpiteet.
* Oppilashuolto huolehtii, että uhri ja tekijä saavat tarvitsemansa tuen.
* Seurataan toistuuko tilanne.

Tilanteen toistuessa pyydämme oppilaan huoltajia tulemaan koululle selvittämään tilannetta ja pohtimaan, mitä asian korjaamiseksi voidaan tehdä. Vakavissa tapauksissa arvioimme lasten suojelun ja poliisin tarpeellisuuden.

**5. Lähteet:**

Yhdenvertaisuuslaki

[http://www.finlex.fi/fi/laki/ajantasa/2014/20141325?search[type]=pika&search[pika]=yhdenvertaisuuslaki#L2P6](http://www.finlex.fi/fi/laki/ajantasa/2014/20141325?search%5btype%5d=pika&search%5bpika%5d=yhdenvertaisuuslaki#L2P6)

Laki naisten ja miesten välisestä tasa-arvosta

[http://www.finlex.fi/fi/laki/ajantasa/1986/19860609?search[type]=pika&search[pika]=Laki%20naisten%20ja%20miesten%20tasa-arvosta](http://www.finlex.fi/fi/laki/ajantasa/1986/19860609?search%5btype%5d=pika&search%5bpika%5d=Laki%20naisten%20ja%20miesten%20tasa-arvosta)

Opetushallitus: Tasa-arvotyö on taitolaji. Opas sukupuolten tasa-arvon edistämiseen perusopetuksessa.

http://www.oph.fi/download/173318\_tasa\_arvotyo\_on\_taitolaji.pdf

14 askelta kohti tasa-arvoisempaa koulua. Jani Toivolan blogikirjoitus.

https://janitoivola.net/2016/05/18/14-askelta-kohti-tasa-arvoisempaa-koulua/

Opetushallitus: Perusopetuksen opetussuunnitelman perusteet 2014. http://www.oph.fi/download/163777\_perusopetuksen\_opetussuunnitelman\_perusteet\_2014.pdf

Tainionmäen koulu: Suunnitelma oppilaiden suojaamiseksi kiusaamiselta, väkivallalta ja häirinnältä.

Lestijärven perusopetuksen tasa-arvo- ja yhdenvertaisuussuunnitelma.